WEB-ODISSEA	Nomenta-me tanben eth tòn país, eth tòn pòble e era tua ciutat, pr’amor qu’es nòsti vaishèths, en voler complir eth tòn prepaus damb era sua intelligéncia, t’amien aquiu; pr’amor qu’entre es feacis non i a pilòts, ne es sues naus son aprovedides de timons coma era rèsta de vaishèths, senon que ja saben eres es pensaments e eth voler des òmes, coneishen es ciutats e es fertils camps de toti es païsi, trauèssen rapidament er abisme deth mar, encara que quinsevolh bugàs o broma baisha les capère, e non cranhen recéber cap mau o perder-se; encara que l’è entenut a díder ath mèn pair Nausitoo que Neptun mos guarde damb maus uelhs pr’amor qu’amiam sense recéber cap mau a toti es òmes, e afirmaue qu’eth diu harie naufragar en escur mar un ben bastit vaishèth des feacis, en tornar d’amiar a quauquarrés, e caperarie era vista dera ciutat damb ua grana montanha.